khistorydata/jeongjo-sjw-relations huggingface dataset:
정조 6년
行都承旨嚴璹藥院進。左承旨徐有防坐直。右承旨李在學坐。左副承旨金宇鎭坐直。右副承旨徐鼎修坐。同副承旨李時秀式暇。注書趙興鎭藥院直李祖承仕直。事變假注書馬思人仕。
정조 6년
李在學。以備邊司言啓曰。道科期日。只隔二旬。關西則試邑差近。餘日尙多。而關北則開場處。爲數十日之程。差出試官。治裝發程之際。自費日字。恐不無窘速之慮。令政院稟旨開政。西北道科試官。卽爲差出。使之趁期辭朝。何如。傳曰。允。
정조 6년
徐有防啓曰。因備邊司草記。西北道科試官。令本院稟旨開政差出事。允下矣。政官牌招開政。何如。傳曰。允。
정조 6년
傳于金宇鎭曰。西北道科試官。旣命今日政差出。以在京無故人。備擬。待下批從速下去事。分付。
정조 6년
有政。吏批。判書李性源進。參判鄭一祥進。參議趙鼎鎭進。承旨金宇鎭進。以林錫喆爲戶曹參議。以趙時偉爲兵曹參知。以金魯鎭爲咸鏡道試官。以吳彦敎爲宗簿主夫。以任焴爲獜蹄縣監。兵批。行判書李命植病。參判金尙集進。參議趙時偉未肅拜。參知柳誼病。承旨李在學進。以吳載重爲兼司僕將。以趙心泰安橚爲宣傳官。以尹在復爲忠壯將。副護軍元厚鎭。副司直林錫喆洪履健李萬育李文源沈有鎭洪秉纘李柱國趙時偉李世奭。同知單王漢禎。僉知單任嵂劉興祿。
정조 6년
以禮兵曹。西北兩道文武科節目。傳于金宇鎭曰。此是御極後。初行之科。科場各別嚴禁紛拏事之添入。其他事宜之未盡條件。禮判。卽曾經道科試官也。更加斟量。添入句語。改措語以入事。分付。
정조 6년
徐有防。以禮曹言啓曰。製述文臣。殿講文臣中。陞資人員減下被抄案。改修正以入之意。敢啓。傳曰。知道。
정조 6년
以京畿監司。奉朝賀金致仁祿俸不爲祗受事。傳于金宇鎭曰。更令輸送事。回諭。
정조 6년
李在學。以備邊司言啓曰。以京畿監司李亨逵。災實分等狀啓。有草記稟處之命矣。卽見狀本。則廣州等十七邑。置之尤甚。楊州等十三邑鎭。置之之次。喬桐等七邑。置之稍實。仍又盛陳本道農形被災之狀。講究冬春開賑之意。嚴飭守宰。面里分等。更待槪狀。據實加請。而民事中。已蒙惠澤者外。不得不變通者。條列于左。請令廟堂稟旨分付云。而其一。新還。尤甚邑折半。之次邑三分一。稍實邑四分一。分數代捧。待明秋還作本色也。其一。大興臨津長山等餉穀。尤甚之次邑。許令捧留本邑也。其一。毋論某名色。自前納米者。一依軍保代錢例。每一斗代捧四錢也。其一。敗船拯米太。毋論新舊條。一倂停退也。其一。尤甚邑。各軍保身錢及各司奴身貢。分數停退。待明秋徵捧也。其一。推奴徵債防塞也。畿內穡事。最歉於八路。而觀此分等。極其精約。依狀請施行。其中不可不設賑處。當俟道臣之商確陳聞。區劃賑資。而至若面里分等之易致混淆。臣於湖西覆啓。有所提陳矣。面里之此優彼劣。守令亦未必瞭然領略。況道臣乎。又況廟堂乎。若使精抄細分。留作本邑之聰明記。凡於俵災停糴之際。道臣。以邑分等。大體區劃。則守令。以面里優劣。較量分排則可也。如或登聞朝廷。欲以稍實邑之尤甚里。凡係蠲免之政。竝視尤甚之邑。則虛實之相蒙。惠澤之不均。乃是必至之勢。此則不但申飭於畿湖而已。他道一體申飭。不但申飭於今年而已。來後一體申飭爲宜。以此分付。地部事目災。今番則蓋亦拔例優劃。而道臣巡審之行。必有目擊耳剽之道。苟使不敷。何妨加請。但損益之政。亦有曲折濫觴之惠。反歸消融。十分商量。的當論啓事。分付。後錄六條中。還穀代捧事。向來傳敎中。預令停退。竝許代捧。乃是曠絶之惠澤。畿甸之民。苟有一分人心。綸音之下。必當感泣聳動。不待催科。爭先輸納。賑資種糧。可無不足之慮。而今若一如道臣所請。則賑資猶可以田穀代給。水田之種。其將何處得來乎。嗣歲之憂。亦不可不念。尤甚邑三分一。之次邑四分一。稍實邑五分一。竝依停還。分數許施。而亦以相穀準折代捧。待明秋還作本色事。分付。餉穀捧留事。北漢平倉。不待狀請。旣有特恩。今於三處。何可異同。竝依狀請許施。而其中臨長兩鎭。處在孔路。受還之民。必多附近居生者。若令盡爲輸納於邑倉。則反有捨近取遠之慮。此則令本邑往復該廳。分其遠近。從便擧行事。分付。納米代錢事一斗四錢。本非輕歇之價。不許代錢則已。旣已許代處。則依所請嚴飭事。分付。拯米停退事。當此災年。新舊還尙且停退。拯劣之弊。尤所當恤。依所請許施。軍布奴貢事。一自均役減疋之後。除非萬不得已之時。則裁減與停退。道臣不敢請。廟堂不敢許。此則置之。推奴徵債事。依狀請施行事。分付。何如。傳曰。允。新還停退外。當捧條中。分數代捧事。以尤甚邑折半。之次邑折半。之次邑三分一。稍實邑四分一爲請者。道臣必有商量而然。嗣歲種子。何處不可得。特爲依施。至於還作一款。奚關來頭小民接濟。此則申飭道伯。待明秋期於收捧。大興臨津長山等餉穀。尤甚之次邑。捧留本邑事。新舊條敗船拯米停退事。推奴徵債防塞事。竝依草記施行。納米代錢。每斗必以四錢代納事。若不嚴飭各營。豈無從中許多弊滯。以此意。自本司申明知委。無得犯科。尤甚邑。各軍保身錢及各司奴身貢。分數停退事。豈可以事目之至嚴不思所以闊狹。此亦依狀請施行。使畿民庶旣流散之弊。
정조 6년
壬寅九月初五日午時。上御誠正閣。左承旨。右副承旨入侍時。左承旨徐有防。右副承旨徐鼎修。記事官李祖承。兼春秋金鳯顯。別兼春秋徐龍輔。以次進伏訖。上命有防鼎修。分讀公事訖。命書判付。仍命退。承史以次退出。
정조 6년
行都承旨嚴璹藥院直。左承旨徐有防坐。右承旨李在學坐。左副承旨金宇鎭坐。右副承旨徐鼎修坐直。同副承旨李時秀坐直。注書趙興鎭藥院直李祖承仕直。事變假注書馬思人仕。
정조 6년
有政。吏批。判書李性源進。參判鄭一祥病。參議趙鼎鎭進。承旨李時秀進。以鄭一祥爲平安道試官。以兪漢寧爲敦寧判官。以宋載德爲社稷令。兵批。行判書李命植病。參判金尙集進。參議趙時偉病。參知柳誼病。承旨金宇鎭進。
정조 6년
傳于李時秀曰。時囚罪人李暾。放送。
정조 6년
以咸鏡道重臣試官望筒。傳于李時秀曰。留守旣是京職。試官又非實職。而守摠兩帥責任。亦不下於兩道留守。無礙往來於邊上。已例不特夥然。又如京營佩符之臣。如本兵元戎。或禁御將。以軍務事奉命。則又有往來西北之事。以此以彼。留守。似無不可掌試之理。且因乏人。不得已點下。而猶未知格例之十分穩當。令廟堂。以草記。指一論理稟處。
정조 6년
李時秀。以備邊司言啓曰。傳曰。留守旣是京職。試官又非實職。而守摠兩帥責任。亦不下於兩都留守。無礙往來於邊上。已例不特夥然。又如京營佩符之臣。如本兵元戎。或禁御將。以軍務事。奉命則又有往來西北之事。以此以彼。留守似無不可掌試之理。且因乏人。不得已點下。而猶未知格例之十分穩當。令廟堂。以草記指一論理稟處事。命下矣。兩都留守。適當掌試之任。仍帶本職。往來西北之前例。雖不能考據仰對。而以大體論之。則留守與外官有異。詮曹無啓請之規。備堂有魚帶之例。一時試役。恐不必相妨。當此試望乏人。居留數遞之時。仍帶掌試。實爲兩便之道。而事係官方。不敢擅便。恭俟處分之意。敢啓。傳曰。旣無考據之例。則不必自今創行。或有可傍之例乎。卿其更議他大臣。指一草記。
정조 6년
李時秀。以備邊司言啓曰。京畿監司。分等狀啓稟處草記批旨內。尤甚邑。各軍保身錢。各司奴身貢。分數停退。依狀請施行事。命下矣。道臣狀本。只請分數停退。初不酌定多寡。而溯考前例。則或有折半停退之例。或有三分一停退之例。今番則當以何例施行乎。敢啓。傳曰。折半停退。三分一停退條錄。更爲草記。
정조 6년
李時秀。以備邊司言啓曰。京畿尤甚邑。身布奴貢。分數停退稟處草記批旨。折半停退。三分一停退條錄。更爲草記事。命下矣。各道各年。折半或三分一停退條錄。別單書入之意。敢啓。傳曰。尤甚邑之尤甚面。折半停退。餘則三分一停退。竝與昨下蠲恤之事。令道臣各別嚴飭守宰。雖一民無或不知。致有吏因爲奸之弊事。措辭行會。可也。
정조 6년
李時秀。以禁衛營言啓曰。本營一牌禁松軍郭鎭永進告內。今日烽火前。木覓山蠶頭西邊。猝然火起。故急往尋火之際。兵曹旗手。捉去放火人於兵曹判書家。而卽撲滅云。一邊發送參軍。摘奸失火形止。一邊捉送犯者之意。往復兵曹判書。則謂以先捉。不許移送。失火形止及放火委折與犯者論罪一款。從當草記。而莫重烽臺不遠之地。有此犯夜火光之擧。臣有常時不能檢飭之失。惶恐待罪之意。爲先敢啓。傳曰。知道。勿待罪。此後另加嚴飭。
정조 6년
行都承旨嚴璹藥院直。左承旨徐有防坐直。右承旨李在學坐。左副承旨金宇鎭坐直。右副承旨徐鼎修坐。同副承旨李時秀坐。注書趙興鎭藥院直李祖承仕直。事變假注書馬思人仕。
정조 6년
徐有防啓曰。領府事金尙喆。判府事鄭存謙。領議政徐命善。判府事鄭弘淳。判府事李徽之。領敦寧洪樂性。左議政李福源。右議政金熤爲承候來待矣。傳曰。入侍。
정조 6년
傳于徐有防曰。護産廳。中使一人。下人一名。醫官二人。醫女一名。書員二人。依此供饋。餘皆勿論。各司或有待令之事。切勿等待之意分付。
정조 6년
徐有防啓曰。昭容封爵事。命下矣。政官。牌招開政。何如。傳曰。允。
정조 6년
徐有防啓曰。昭容官敎。今當親呈。吏曹郞廳。今日政差出。使之擧行。何如。傳曰。允。
정조 6년
有政。吏批。判書李性源進。參判未差。參議趙鼎鎭進。左副承旨金宇鎭進。以徐龍輔爲吏曹正郞。尙衣成氏。昭容封爵事。承傳。
정조 6년
兵批。行判書李命植病。參判金尙集入直進。參議趙時偉。參知柳誼病。右承旨李在學進。無政事。
정조 6년
兵曹口傳政事。副司直鄭一祥單付。
정조 6년
徐有防。以禮曹言啓曰。今此封爵昭容房。凡諸供上等事。一依定例。自今日擧行事。知委。何如。傳曰。允。
정조 6년
徐有防。以內醫院官員。以都提調意啓曰。今此護産廳。捲草時所用命白米一百斗。命正銀八十兩。命黃絲十斤。命紬十疋。令該曹卽速進排。而此外應入小小雜物。依例自本院。直捧甘結。取用。何如。傳曰。允。米則取用於惠廳。銀則取用於兵曹。絲紬取用於尙方。以此意。斯速知委。
정조 6년
徐有防。以內醫院官員。以都提調意啓曰。醫人李挺揖李景晃李喜仁。術業精明。議藥同參加差下。令該曹付軍職。冠帶常仕。何如。傳曰。允。
정조 6년
徐有防。以內醫院官員。以都提調意啓曰。今此護産廳醫官康命吉卞觀海。湯藥書員申正希范慶文。醫女雪梅日愛。竝差下。差備待令之意。敢啓。傳曰。知道。醫女只一名。待令於本院。醫官則差備近處待令。
정조 6년
金宇鎭。以備邊司言啓曰。伏承草記批旨。有更議他大臣指一草記之命。依下敎。問議於諸大臣。則領中樞府事金尙喆。以爲。掌試體重。江留之任。似當遞改云。行判中樞府事鄭存謙。以爲。以居留之任。兼帶他道道科試官。未有考據之例。久離保障。遠赴關外。不無相妨之慮。而以臣愚淺之見。不敢質言當否云。行判中樞府事鄭弘淳。以爲。在前居留之臣。未聞有往役之事。而今玆試役。又非旬朔間可以了當往來。則重任之許久瘝曠。亦甚可慮。然膚淺之見。不敢質言其當否云。行判中樞府事李徽之。以爲。未詳前例之果如何。而江都不但保障重地。統禦使尤爲自別。恐不可以試事出去云。領敦寧府事洪樂性。以爲。惶恐不敢仰對云。左議政李福源。以爲。居留之任。雖與外官有間。亦與京職不同。入城而與知編輯。或有近例。越境而專掌試取。似未前聞。守摠兩使。只是遙領。將臣巡邊。亦係職掌。而至於江留。則本有信地。兼治軍民。統禦營移屬之後。事面尤別。以不干本營之事。而數千里離次。二三朔曠務。國體終涉苟簡。旁例亦無可據。試官如不得變通。則居留不可不出代。仍帶往來。恐涉未安云。右議政金熤。以爲。居留之臣。仍帶本任。往役邊上。實未知有何已例之可以傍照者。而沁留則一自統禦營合設之後。是前日喬桐水使也。藩閫之任。若非兵革之事。則恐不可仍帶而踰越境外。賤臣區區之見如此而已云。臣命善愚見。已陳於前上草記中。而此不過臆料。至於傍照之例。終未得可據之文。今諸大臣。皆以仍帶不便爲言。則臣之初不審量。妄率仰對。不勝惶恐之意。敢啓。傳曰。知道。諸議旣如此。莫如從衆之爲便。平安道道科試官。更令該曹。在京重臣中擬入。
정조 6년
壬寅九月初七日卯時。上御誠正閣。時原任大臣入侍時。領府事金尙喆。判府事鄭存謙。領議政徐命善。判府事鄭弘淳李徽之。領敦寧洪樂性。左議政李福源。右議政金熤。右承旨李在學。記事官李祖承。別兼春秋鄭東浚金載瓚。以次進伏訖。上曰。左承旨左副承旨右副承旨入侍。出榻敎賤臣承命出。與左承旨徐有防。左副承旨金宇鎭。右副承旨徐鼎修偕入進伏。尙喆等曰。皇天祖宗。眷祐邦家。乃有斯男之慶。臣等慶忭蹈舞。不勝獻祝之忱。相率入對矣。上曰。從此宗英。可以蕃衍。喜幸曷已。尙喆等曰。國家慶事。莫大於今日之慶。以副擧國臣民日夜顒望之心。今日慶事。難以形容仰達矣。上曰。問候旣無前例。則今日請對似過矣。命善等曰。如此大慶。何拘少節也。上曰。卷草官。誰當爲之耶。弘淳曰。前例以醫官爲之云。而似涉如何矣。上曰。按古例行之。可也。上曰。醫官三人。待令于內班院事。都提調。筵退後分定。而如康命吉者好矣。弘淳曰。兒醫以局外人。方使之待令矣。上曰。術業。果何如云耶。弘淳曰。如李挺楫者流。甚精明矣。上曰。竝入侍。賤臣承命出。與李挺楫李景晃李希仁偕入進伏。上下詢姓名後。命退。上曰。加設醫藥同參差下。冠帶常仕。可也。上曰。道科試官。終涉難處。守摠兩師。則奉命之行。不以爲拘。而獨於沁留而爲拘耶。命善曰。統禦營事面自別。不可仍用此例矣。上曰。然則以鄭一祥。先送北道。好矣。命書榻敎曰。平安道試官鄭一祥。以咸鏡道試官。原望筒改付標。不多日內下去。又命書榻敎曰。咸鏡道試官鄭一祥。口傳付軍職。書訖。命退。諸臣以次退出。
정조 6년
壬寅九月初七日辰時。上御誠正閣。時原任閣臣入侍時。前提學黃景源徐命膺。原任直閣李秉模。二直提學鄭志儉。檢校直閣徐鼎修。原任直閣金宇鎭。檢校待敎徐龍輔。原任待敎鄭東浚。左承旨徐有防。記事官李祖承。兼春秋金鳯顯。別兼金載瓚。以次進伏訖。上曰。廷候旣無已例。而卿等則是閣臣。故特命召見矣。景源等曰。擧國臣民。日夜顒望之餘。皇天惟祖宗。眷祐我邦家。乃有斯男之慶。而是月卽我先大王誕彌之月。我殿下流虹之節。又是月。而王子誕生。亦在是月。億萬年無疆之休。實基於是月。臣等不勝慶忭之至。相率入對矣。上曰。悠悠萬事。莫過於是。朝下傳敎已有云然。而非但予一己之幸。從此宗英。可以蕃衍。欣幸曷已。命膺等曰。誠如聖敎。上以悅兩殿之心。下以慰萬民之望。實切慶幸之忱矣。仍命退。諸臣以次退出。
정조 6년
壬寅九月初七日辰時。上御誠正閣。承旨入侍時。左承旨徐有防。記事官李祖承。別兼春秋徐龍輔鄭東浚。以次進伏訖。上曰。問安旣無前例。則今曉諸承旨之來會闕下。果何事耶。有防曰。慶幸之極。未及周思。爲參候班。一齊來會矣。上曰。朝者傳敎卽爲頒布。然後皆知無問安之例矣。各司朝報。各別申飭。可也。命退。承史以次退出。
정조 6년
壬寅九月初七日申時。上御誠正閣。左副承旨入侍時。左副承旨金宇鎭。記事官李祖承。別兼春秋徐龍輔鄭東浚。以次進伏訖。上曰。右副承旨。二直提學入侍。賤臣承命出。與右副承旨徐鼎修。直提學鄭志儉偕入進伏。上曰。政官皆爲出去乎。鼎修曰。有待令之命。故姑未出去矣。上曰。敎旨安寶後。勿爲留待。卽爲出去事。分付。賤臣承命出傳。還入進伏。志儉曰。一提學。方來到闕外云矣。上命書傳敎曰。聞一提學來到闕外云。何不入來見予。卽爲入侍事。分付。如以因自己被罪人之未蒙敍。爲難進之端。則此亦不可不念。前大司諫沈念祖。罪名分揀。書訖。命退。承史以次退出。
정조 6년
行都承旨嚴璹藥院進。左承旨徐有防坐。右承旨李在學坐直。左副承旨金宇鎭坐。右副承旨徐鼎修坐直。同副承旨李時秀坐。注書趙興鎭仕李祖承仕直。事變假注書馬思人仕。
정조 6년
傳于徐鼎修曰。北道試官。使之一兩日內辭朝。而尙無動靜。此亦國體所在。況科期在近。則試官之無端遲滯。極爲未妥。當該試官鄭一祥。從重推考。使之當日辭朝。成命之下。政院之無一言申飭。致煩飭敎。該房承旨。亦爲從重推考。
정조 6년
徐鼎修。以兵曹言啓曰。依傳敎。明日闕內入直禁軍等。番將率領。今日夕食代後。留接於龍虎營。待明朝替直之意。敢啓。傳曰。知道。
정조 6년
李時秀。以訓鍊都監言啓曰。依傳敎。外營入直。今日依例替直。闕內各處入直將官軍兵及局出身等。不拘番次。擇其精潔者。今日夕食代後。分接於南營北營廣智營。待明朝替直之意。敢啓。傳曰。知道。
정조 6년
李時秀。以禁衛營言啓曰。依傳敎。外營各處入直將官軍兵等。今日依例替直。銅龍建陽貳極等三門。入直將官軍兵等。今日夕食代後。分接本營。待明朝替直之意。敢啓。傳曰。知道。
정조 6년
徐鼎修。以扈衛廳別將。以大將意啓曰。依傳敎明日闕內入直扈衛軍官等。別將率領。今日夕食代後。留接於本廳。待明朝替直之意。敢啓。傳曰。知道。
정조 6년
壬寅九月初八日卯時。上御誠正閣。承旨入侍時。左承旨徐有防。記事官李祖承。別兼春秋徐龍輔鄭東浚。以次進伏訖。上曰。左副承旨右副承旨入侍。出榻敎賤臣承命出。與左副承旨金宇鎭。右副承旨徐鼎修偕入進伏。上曰。一提學處義。豈不乖當耶。旣有入侍之命。而無端徑歸。果何擧措乎。志儉曰。俄在政院。見其疏本。則情地危蹙。不敢遲留。拜章徑歸爲辭矣。上曰。上疏入啓耶。有防曰。自政院還爲出給矣。命退。承史以次退出。
정조 6년
壬寅九月初八日未時。上御誠正閣。承旨入侍時。右副承旨徐鼎修。記事官李祖承。兼春秋金鳯顯。別兼春秋徐龍輔。以次進伏訖。上曰。今日坐直。誰某乎。鼎修曰。臣及右承旨臣李在學矣。仍命退。承史以次退出。
정조 6년
壬寅九月初八日未時。上御誠正閣。左承旨入侍時。左承旨徐有防。記事官李祖承。兼春秋金鳯顯。別兼春秋鄭東俊。以次進伏訖。上命書傳敎曰。許多衛士之仍番。在渠輩豈無貽弊之端。外營軍兵。依例替直。闕內各處入直將士之替番次等待者。姑令解送。夕食代後。使之分接於各其外營直處。過一宿。待明朝替番。若此則可得公私兩便。以此令各該營門知悉。書訖。上曰。北道道科試官。催促肅拜。可也。仍命退。承史以次退出。
정조 6년
壬寅九月初八日酉時。上御誠正閣。右副承旨入侍時。右副承旨徐鼎修。記事官李祖承。別兼春秋徐龍輔鄭東俊。以次進伏訖。上曰。北道試官之肅拜。尙此遲滯。是何事耶。鼎修曰。加資後。連値齋日。辭疏未及爲之。以至今日云矣。上曰。科日甚迫。可以趁期入達耶。鼎修曰。明日發行。則足可及之矣。命退。承史以次退出。
정조 6년
行都承旨嚴璹藥院直。左承旨徐有防坐。右承旨李在學坐。左副承旨金宇鎭坐直。右副承旨徐鼎修坐。同副承旨李時秀坐直。注書趙興鎭仕李祖承仕。事變假注書馬思人仕。
정조 6년
傳于金宇鎭曰。左承旨入侍。
정조 6년
吏曹口傳政事。以鄭昌聖爲平安道試官。
정조 6년
徐有防。以奉常寺官員。以都提調提調意啓曰。東籍親耕田所種皮唐黍。皮粘粟稻豆太五種。今九月望間。當爲成熟之意。敢啓。傳曰。攝刈。
정조 6년
徐有防。以成均館官員。以同知館事大司成意啓曰。今九月初九日。儒生課試。當爲設行。而大提學未差。同知館事鄭民始。奉命在外。限內不得爲之之意。敢啓。傳曰。以十五日爲之。臨時提學。牌招擧行。
정조 6년
壬寅九月初九日辰時。上御誠正閣。同副承旨入侍時。同副承旨李時秀。記事官李祖承。兼春秋金鳯顯。別兼春秋金載瓚。以次進伏訖。上曰。京畿災俵加請狀啓。入來耶。時秀曰。姑未入來矣。命書傳敎曰。畿邑各樣身米布及奴貢。尤甚邑分數停退。此與還穀稍異。分等停捧之際。必致雜糅。令廟堂。更加各別嚴飭道臣。仍令道臣嚴飭守宰。毋使拔例之擧。或有未究之弊。擧行形止。蠲貢數爻。區別營門衙門宮房。條列狀聞事。分付。今番諸般常貢應稅之或退或停。名色不一。虛實易混。萬一守宰。不能悉心躬檢。朝令徒歸無實。此則來頭當有別岐考察之政。另行賞罰。俾各十分殫竭爲之之意。亦令道伯。除尋常面飭或關飭之意。一體措辭。分付。又命書傳敎曰。書題書下。傳于北道道科試官處。昨欲面諭而未果。本道設場。係是御極後初行之擧。而近來士習不古。必有許多雜亂之弊。至於武試。尤當紛挐。另加精取之意。一體嚴飭各差備守令處。令試官監司。申申面飭。如是先期申諭之後。不善察戢。或有現發於繡衣。或摘奸宣傳官之行。試官道伯及差備官守令。竝難免科場之律。益加惕念之意。自政院。成送有旨。卽爲分付。又命書傳敎曰。平安道道科試官。令該曹口傳差出。又命書傳敎曰。關西試官待下批。亦令不多日內辭朝。從速下去。必於未寒前設場之意分付。又命書榻敎曰。抄啓文臣親試。以二十日退行。書訖。命退。承史以次退出。
정조 6년
壬寅九月初九日巳時。上御誠正閣。左承旨入侍時。左承旨徐有防。記事官李祖承。兼春秋金鳯顯。別兼春秋鄭東俊。以次進伏訖。上曰。兵曹所在道科規矩書入。賤臣承命出書入。上曰。此規矩落點。卽爲頒布。仍命書傳敎曰。平安道道科。武試取四百人。咸鏡道道科。武試亦取四百人。書訖。命退。承史以次退出。
정조 6년
行都承旨嚴璹藥院進。左承旨徐有防坐直。右承旨李在學坐直。左副承旨金宇鎭坐。右副承旨徐鼎修坐。同副承旨李時秀坐。注書趙興鎭仕直李祖承仕。事變假注書馬思人仕。
정조 6년
傳于徐有防曰。右副承旨。與二提學入侍。
정조 6년
傳于徐有防曰。鴻山縣監。口傳差出。
정조 6년
吏曹口傳政事。以李厚源爲鴻山縣監。
정조 6년
傳于李在學曰。未下直守令。皆令明日辭朝。
정조 6년
以京畿監司奉朝賀金致仁。已爲上京。祿俸不得輸送事狀啓。傳于李在學曰。卽令倉官輸送。未傳月致。亦令卽爲傳致後。草記。
정조 6년
李時秀。以兵曹言啓曰。明日闕內入直禁軍等。番將率領。今日夕食代後。留接於龍虎營。待明朝替直之意。敢啓。答曰。知道。明日及初生入直番將假將禁軍等。待試射時。當試射。以視軫念疊勞之意。小名成冊。預爲修整入啓。待下敎待令。竝依扈衛廳及訓禁兩營草記批旨。擧行。可也。
정조 6년
李時秀。以訓鍊都監言啓曰。明日闕內各處入直將官軍兵及局出身等。擇其精潔者。今日夕食代後。分接於南營北營廣智營。過一宿替直之意。敢啓。傳曰。知道。若此則無異四日入直。不可無記念之道。待試射時。當親試射放。小名成冊。預爲書入。初七日入直將官將校軍兵等。亦有四日入直之勞。一體捧擧案。可也。
정조 6년
李時秀。以禁衛營言啓曰。明日銅龍建陽貳極等三門。當次入直將官軍兵等。今日夕食代後。分接本營。待明朝替直之意。敢啓。傳曰。知道。若此則無異四日入直。不可無記念之道。待試射時。當親試射放。小名成冊。預爲書入。初七日入直將官將校軍兵等。亦有四日入直之勞。一體捧擧案。至於鄕軍。或値下番時。微稟。可也。
정조 6년
李時秀。以扈衛廳別將。以大將意啓曰。明日闕內入直扈衛軍官等。別將率領。今日夕食代後。留接於本廳。待明朝替直之意。敢啓。傳曰。知道。若此則無異四日入直。不可無記念之道。待試射時。當親試柳葉箭一巡。小名成冊。預爲書入。初七日入直軍官等。亦有四日入直之勞。一體捧擧案。可也。
정조 6년
壬寅九月初十日卯時。上御誠正閣。二提學入侍時。二提學兪彦鎬。右副承旨徐鼎修。記事官李祖承。兼春秋金鳯顯。別兼春秋徐龍輔。以次進伏訖。彦鎬曰。螽斯之慶。下情欣忭。無以仰達矣。上曰。幸矣。卿之母病。何如。彦鎬曰。近來一樣懍綴矣。上曰。一提學事。今始出場。而本來藉手事君者。是嚴懲討一事。則今乃以窩窟根底。無難加之。近來朝像。無一可恃。誠非細慮矣。彦鎬曰。執跡之論。似有之。若非聖上再生之德。一提學安得有今日也。上曰。卿之所住處。則年事。何如。彦鎬曰。安城則差勝於南陽矣。上曰。所恃者民。而邦畿千里之內。卽京畿一道。年事判歉。九重之憂。當復如何。代播之敎。旣在於五月。則惠澤可以下究耶。彦鎬曰。綸音頒下後。民情安謐。少無繹騷之弊矣。彦鎬曰。內閣設置。非榮其身。乃責其實。而臣則虛帶閣銜。連在鄕廬。公私實爲兩妨。伏切惶悚矣。上曰。毋庸更辭。可也。仍命退。諸臣以次退出。
정조 6년
壬寅九月初十日午時。上御誠正閣。左承旨入侍時。左承旨徐有防。記事官李祖承。兼春秋金鳯顯。別兼春秋鄭東俊。以次進伏訖。上命有防。讀奏京畿監司奉朝賀金致仁祿俸狀啓訖。仍命書判付。命退。承史以次退出。
정조 6년
行都承旨嚴璹藥院直。左承旨徐有防坐。右承旨李在學坐。左副承旨金宇鎭坐直。右副承旨徐鼎修坐。同副承旨李時秀坐直。注書趙興鎭仕李祖承仕直。事變假注書馬思人仕。
정조 6년
傳于徐有防曰。左副承旨。與奉審禮堂入侍。
정조 6년
備忘記。傳于徐有防曰。王子新生。則例有設宮賜藏獲田土之事。而予於近日一念。惟在惜福二字。似此應行之擧。不欲如例爲之。莫曰法典所在。予意。深戒侈大故耳。以此意。令度支知悉。凡係設置之事。待新生兒年長。取稟。
정조 6년
以工曹啓目。新生王子阿只氏房。柴炭燒木進排事。分付。何如。啓。傳于李時秀曰。惜福一念。惟在省約。此等物種。待年長進排。實爲便好。依此擧行之意分付宣惠廳爲旀。乳母柴炭兺。進排意。一體分付。出朝報。
정조 6년
傳于李時秀曰。吏房爲禮房。禮房爲戶房。刑房爲兵房。戶房爲工房。兵房爲刑房。工房爲吏房。勿出朝報。
정조 6년
金宇鎭。以戶曹言啓曰。依傳敎。奉朝賀金致仁。八月九月兩朔祿俸。令倉官輸送。而月致。亦令本曹郞廳。一體輸送之意。敢啓。傳曰。知道。
정조 6년
李時秀。以訓鍊都監言啓曰。明日摛文院齋宿時。挾輦把摠韓聖養。哨官李厚坤。中月刀次知旗牌官張泳張光郁。御前待令知彀官金商鎭。旗牌官朴震彧等。今日留接南營。過一宿入參之意。敢啓。傳曰。知道。
정조 6년
李時秀。以守御廳言啓曰。本廳親牙兵中司把摠李近胄。以北道試官軍官。啓下帶去矣。軍任不可久曠。今姑改差。何如。傳曰。允。
정조 6년
壬寅九月十一日午時。上御誠正閣。右副承旨入侍時。右副承旨徐鼎修。記事官李祖承。兼春秋金健修金鳯顯。以次進伏訖。上曰。假注書趙衍德。仍察之後。何不入來乎。鼎修曰。家有拘忌之疾。不得仕進云矣。上曰。承旨皆爲仕進乎。鼎修曰。然矣。命退。承史以次退出。
정조 6년
行都承旨嚴璹藥院直。左承旨徐有防齋宿。右承旨李在學齋宿。左副承旨金宇鎭齋直。右副承旨徐鼎修齋宿。同副承旨李時秀齋直。注書趙興鎭齋宿李祖承齋直。事變假注書馬思人仕。
정조 6년
壬寅九月十二日辰時。上詣摛文院。齋宿入侍時。左承旨徐有防。右承旨李在學。左副承旨金宇鎭。右副承旨徐鼎修。同副承旨李時秀。記事官李祖承趙興鎭。兼春秋金鳯顯。別兼春秋徐龍輔。以次序立訖。上具翼善冠衮龍袍。乘輿出協陽門。由肅章門進善門。仍詣摛文院。通禮。跪告降輿。上降輿。入小次。諸臣口傳問安訖。上曰。大臣入來與否。知入。賤臣承命出。還入奏曰。時原任大臣。皆來會於備邊司云矣。命書榻敎曰。明日展拜時。時原任大臣。依昨年例入參。上曰。諸大臣。姑爲齋宿闕下。待明日留門入來。參班之意。命注書。傳諭。賤臣承命出。傳諭後。還入進伏。在學曰。軍兵食代。何以爲之乎。上曰。依例爲之。上曰。閣臣入侍。提學兪彦鎬。直提學鄭志儉。檢校直提學鄭民始。直閣金載瓚。檢校待敎鄭東俊。以次進伏。上曰。測雨器銘持入。賤臣承命出持入。命志儉讀奏。彦鎬曰。內閣節目。頗爲詳備。而獨入侍一款。未有定制。故閣臣。若非時帶承史者。則雖儤直許多日。除是宣召之外。登對無路。凡係御製編校及閣務稟定之事。或致稽滯。多有窒礙。似宜一番經稟。定式遵行。故敢達矣。上曰。卿之所奏果然。蓋因汔無定制故也。此後閣中事及御製編緝校正之事。凡有陳稟之語。承旨入侍之時。微稟隨入。一依兩司之晝講時微稟隨入之例。爲之之意。定式施行。因此亦有定式者。閣臣旣無經筵兼銜。講筵時。雖難入參。至於召對時。則入參。不但無所不可。且以旁照之例言之。原任大臣。雖非領監事。在前每於召對。微稟入參。今後召對夜對時。閣臣一員入參。可也。在學曰。左邊捕將徐有大。以禁軍別將。領軍在闕內。今日發巡。以右邊捕將權察。何如。上曰。依此爲之。上曰。挾輦創劍軍禁軍陣。懸燈。除取稟爲之事。分付。閣臣及承史各一員。待令於司戶軒。其餘承史及侍衛諸臣。竝退去。闕內各司。留接。可也。諸臣以次退出。
정조 6년
行都承旨嚴璹藥院進。左承旨徐有防坐直。右承旨李在學坐。左副承旨金宇鎭坐。右副承旨徐鼎修坐。同副承旨李時秀坐直。注書趙興鎭仕李祖承仕直。事變假注書馬思人仕。
정조 6년
傳于徐有防曰。護産廳。已過七日。自今日撤直。捲草官及醫官中使內外下屬等。竝書啓。
정조 6년
傳于嚴璹曰。飯米及各樣物種價本。今番皆不取用於度支。以惠局米木錢取用。堂上旣承下敎。使之量宜待令。醫官以下所屬賞格木布。取用於兵曹。此亦該房。從實數量宜待令之意。招致該郞。分付。
정조 6년
以京畿監司。仁川府使尹得霖。罷黜狀啓。傳于徐有防曰。此時畿邑守宰。不可暫時曠官。而近以大臣祿俸領去狀聞觀之。每有替行之擧。何不登時變通乎。如是而檢田執災之際。安能從實爲之。畿邑民事。近來申飭何如。則自卿。有此玩愒之失。大非委寄之意。卿則從重推考。此邑如此。他邑可知。尤非前後筵席諄複之本意。欲觀來頭擧行勤慢。姑不重勘。卿其益加着意事。回諭。此外守宰之有如許難强之類。蚤卽變通之意。一體回諭。政院待明朝牌招開政。使之各別擇差。待下批。仍令當日辭朝。
정조 6년
李時秀。以兵曹言啓曰。卽接南所部將吳允國牒報內。永肅門梗栍五介。今日朝時。西所部將李鎭國所率軍士朱丁采。傳給於南所軍士朴二福矣。及其還呈之際。二梗栍一介。閪失云。梗栍。何等關係。而閪失已極不謹。旣失之後。不卽來告。更鼓已下。有此晩報。事極可駭。南所部將吳允國。令該府拿處。軍士朴二福。令該曹從重科治。梗栍一介。趁卽補給。而臣旣入直。不能檢飭。惶恐待罪之意。敢啓。傳曰。御容奉安之所。事體。何如。則門之更栍。不能典守。莫非爾失職之致。而旣已問備之後。何敢復此待罪。爾則更卽從重推考。此草記勿施。部將軍士。不足責。竝勿論。
정조 6년
李時秀。以兵曹言啓曰。依下敎。侍衛禁軍及武藝別監內吹近仗軍士等處。設粥以饋之意。敢啓。傳曰。知道。
정조 6년
李時秀。以訓鍊都監言啓曰。依下敎。挾輦軍等處。設粥分饋之意。敢啓。傳曰。知道。
정조 6년
李時秀。以宣惠廳言啓曰。因傳敎米二十七石十斗。木四同十二疋。錢八百五十兩。內入之意。敢啓。傳曰。知道。
정조 6년
壬寅九月十三日卯時。上詣璿源殿。展拜入侍時。左承旨徐有防。右承旨李在學。左副承旨金宇鎭。右副承旨徐鼎修。同副承旨李時秀。記事官趙興鎭李祖承。兼春秋金鳯顯。別兼春秋徐龍輔。以次序立訖。上具翼善冠衮龍袍。乘輿出摛文院門。由內醫院前路。入端暉門。通禮。跪告降輿。上降輿。仍詣殿庭板位。命時原任大臣入侍。賤臣承命出。與領府事金尙喆。判府事鄭存謙。領議政徐命善。判府事鄭弘淳李徽之。領敦寧洪樂性。左議政李福源。右議政金熤。偕入進前。上行四拜禮。尙喆等。以次行禮訖。上由東陛。詣殿內奉審。仍命諸大臣。陞殿奉審訖。命退。諸臣以次退出。端暉門內序立。上自內行酌獻禮後。詣乘輿所。尙喆等進前曰。展拜眞殿。聖孝克伸。伏想追慕益切。移次經宿侵曉勞動。聖體。若何。上曰。一樣矣。上曰。今日適値七日。故慈宮方欲宣飯於卿等爲敎。卿等留待。可也。尙喆等曰。今日卽我先大王誕彌之辰。而王子七日。又屆今日。臣等實不勝奇幸慶忭之忱矣。通禮。跪告乘輿。上乘輿由崇範門仁政門肅章門。入協陽門還內。諸臣口傳問安訖。以次退出。
정조 6년
壬寅九月十三日辰時。上御誠正閣。諸承旨閣臣入侍時。左承旨徐有防。右承旨李在學。左副承旨金宇鎭。右副承旨徐鼎修。同副承旨李時秀。記事官趙興鎭李祖承。別兼春秋徐龍輔鄭東浚。二提學兪彦鎬。原任直提學鄭民始。原任直閣李秉模。二直提學鄭志儉。直閣金載瓚。以次進伏訖。上曰。王子誕生之第七日。宣飯於承史諸臣。乃國朝已例也。今日適値七日。略俱少饌。召見諸臣矣。仍命宣飯。彦鎬有防等曰。天休滋至。王子誕生。旣在是月七日。已屆我東方億萬世無疆之慶。實基於此。臣等誠不勝欣忭蹈舞之忱矣。宣飯訖。命退。諸臣以次退出。
정조 6년
壬寅九月十三日未時。上御誠正閣。左副承旨。與藥房提調入侍時。戶曹判書金華鎭。左副承旨金宇鎭。記事官李祖承。兼春秋金健修金鳯顯。以次進伏訖。華鎭曰。螽斯之慶。非但聖心嘉悅。仰慰慈殿慈宮之心。從此有則百之慶。臣不勝忭幸之忱矣。上曰。果如卿言。此豈予一己之幸而已耶。上曰。護産廳。過七日後。應受賞典人書啓。旣有已例書啓催促持入。賤臣承命出。持書啓還入進伏。命宇鎭讀奏訖。上曰書啓旣有以已例書入之命。則何以多數兒醫書入乎。只以待令二人書入。泛鐵官則雖有前例。今番則元無待令之事。此則拔之。仍爲改書以入。仍命退。諸臣以次退出。
정조 6년
行都承旨嚴璹藥院直。左承旨徐有防坐。右承旨李在學坐。左副承旨金宇鎭坐直。右副承旨徐鼎修坐。同副承旨李時秀坐直。注書趙興鎭病李祖承病。假注書趙衍德藥院直。事變假注書馬思人仕。
정조 6년
傳于徐有防曰。禮房承旨。馳詣宗廟景慕宮。奉審摘奸以來。
정조 6년
傳于李在學曰。左承旨右副承旨入侍。
정조 6년
有政。吏批。判書李性源進。參判未差。參議趙鼎鎭進。左副承旨金宇鎭進。以鄭元始爲吏曹參判。趙廷瑗爲軍資判官。李遠培爲仁川府使。鄭一祥爲知春秋。兼養賢奉事單安邁權。
정조 6년
兵批。判書李命植進。參判金尙集病。參議趙時偉病。參知柳誼入直進。同副承旨李時秀進。以白東俊爲副摠管。尹師洙爲五衛將。李漢棟爲訓鍊副正。李宅永金河翼爲武兼。副護軍李潤國曺潤根。副司直沈念祖李東遇。副司勇李挺楫李景晃李喜仁。
정조 6년
徐有防啓曰。因成均館草記。儒生九日製。以十五日爲之。臨時提學牌招擧行事。批下矣。提學。所當待明朝牌招。而弘文提學兪彦鎬。藝文提學洪樂命。俱在外。何以爲之。敢稟。傳曰。許遞。前望單子入之。
정조 6년
弘文提學前望單子入之。李性源落點。藝文提學前望單子入之。趙㻐落點。
정조 6년
李時秀啓曰。弘文提學。臨時牌招事。命下矣。弘文提學李性源。待明朝牌招。何如。傳曰。允。
정조 6년
李在學。以訓鍊都監言啓曰。本局哨官李廷獜。身病甚重。勢難察任。改差。何如。傳曰。允。
정조 6년
壬寅九月十四日辰時。上御誠正閣。開城留守入侍時。開城留守鄭昌順。右承旨李在學。記事官李祖承。兼春秋金健修金鳯顯。以次進伏訖。上曰。畿邑皆已判歉。未知本府年事何如。昌順曰。雖未豐登。可爲免凶矣。上曰。如得免凶。則民事甚幸。果無惶急之慮耶。昌順曰。向日綸音頒下後。雖愚夫愚婦。莫不感泣。初欲流離。擧懷安堵之心。我聖上深仁厚澤。入人之深。於斯可見。臣切欽頌之忱矣。上曰。文垣黼黻。已爲就緖乎。昌順曰。多般搜聚。而舊遠文字。無可考見處。其間所得謄出者。不過爲一百八十首矣。上曰。正書後。本草則傳于奉朝賀徐命膺家。可也。似此冊子。爲文任之家所不可無者。以鑄字印出。以爲廣布之地無妨耶。昌順曰。聖敎誠好矣。命退。諸臣以次退出。
정조 6년
壬寅九月十四日巳時。上御誠正閣。左承旨右副承旨入侍時。左承旨徐有防。右副承旨徐鼎修。記事官李祖承。兼春秋金健修金鳯顯。以次進伏訖。上曰。兵曹草記。在於問備之後。則何以爲捧入乎。有防曰。該房未及照察云矣。命書榻敎曰。明日九日製。通方外書訖。命退。承史以次退出。
정조 6년
壬寅九月十四日申時。上御誠正閣。左副承旨入侍時。左副承旨金宇鎭。假注書趙衍德。記注官金健修金鳯顯。以次進伏訖。上曰。都承旨入侍。出榻敎賤臣承命出。與嚴璹偕入進伏。上曰。卿聞繫馬樹故事耶。璹曰。未聞矣。上曰。元宗朝。始有此樹。而在於興政堂後庭。經百餘年。老且朽。只餘古査矣。至肅廟辛丑。忽生一枝。仍成碩茂矣。伊後枯黑。又經百餘年。而再昨年。猝生一枝。日滋月茂。遽得結子。今秋所收。幾至十餘斗。此係稀異。便是僵柳復起矣。璹曰。伏聞下敎。誠瑞物矣。上曰。事係非常。故向於抄啓文臣課試時。以頌出題。今此棗子。欲頒賜卿等。須領受也。璹曰。謹當伏受知榮。而繼此有慶。晝夜顒祝矣。上曰。嚴思晩。年今幾何。璹曰。五十四矣。上曰。登科在於何年乎。璹曰。與鄭一祥甲午同榜矣。上曰。金翊休。是誰孫乎。璹曰。故戶判金藎國後孫矣。命退。承史以次退出。
정조 6년
行都承旨嚴璹藥院直。左承旨徐有防坐直。右承旨李在學坐直。左副承旨金宇鎭坐。右副承旨徐鼎修坐。同副承旨李時秀坐。注書趙興鎭藥院直李祖承病。假注書趙衍德仕直。事變假注書馬思人仕。
정조 6년
傳于李時秀曰。大臣備局堂上引見。
정조 6년
徐有防啓曰。弘文提學李性源牌不進推考傳旨。今方捧入。而九日製命下之後。如是違牌。不卽膺命。事甚未安。更爲牌招。何如。傳曰。允。
정조 6년
又啓曰。藝文提學趙㻐牌不進推考傳旨。今方捧入。而同參考試命下之後。如是違牌。不卽膺命。事甚未安。更卽牌招。何如。傳曰。允。
정조 6년
藝文提學前望單子入之。徐有隣落點。
정조 6년
李時秀啓曰。藝文提學徐有隣牌不進推考傳旨。今方捧入。而同參考試。旣有定式。如是違牌。事甚未安。更卽牌招。何如。傳曰。允。
정조 6년
有政。吏批。判書李性源。九日製試官進。參判鄭元始在外未肅拜。參議趙鼎鎭進。左承旨徐有防進。吏批啓曰。判書李性源試官進。參判鄭元始在外未肅拜。小臣獨政未安。何以爲之。敢稟。傳曰。只出緊任。以柳光璧爲豐德府使。鄭東閔爲金浦郡守。李祉永爲陽川縣令。
정조 6년
兵批。行判書李命植病。參判金尙集病。參議趙時偉病。參知柳誼入直進。同副承旨李時秀進。無政事。
정조 6년
傳于李時秀曰。前後飭敎何如。況是尤甚之邑。則當以屢典郡邑。素有聲績人。拔例擇擬。而三望筒。俱是循例泛擬者。此人等。非曰不能做治。在銓家差遣之道。不宜如是其泛忽。銓堂事極爲駭然。吏曹參議趙鼎鎭爲先罷職。參議前望單子入之。
정조 6년
傳于李在學曰。左副承旨。與提學。持先捧軸入侍。
정조 6년
吏曹口傳政事。以洪載淵爲金川郡守。金克行爲燕岐縣監。
정조 6년
傳于徐有防曰。明日受香所諸執事。淸齋與否。發遣吏郞。摘奸以來。
정조 6년
傳于李在學曰。未下直守令。皆令明日辭朝。仍爲留待。
정조 6년
李時秀。以吏曹言啓曰。諸道受由守令。當日內催促下送後。草記事。命下矣。金川郡守成雲柱。燕岐縣監金啓濂。俱以情勢難安。不得還任云。屢度催促。終不發行。事甚未安。本曹請推之外。無他可施之罰。何以爲之。敢稟。傳曰。改差。口傳各別擇擬。
정조 6년
李時秀。以左邊捕盜廳言啓曰。依下敎。罪人黃河潤。移送刑曹之意。敢啓。傳曰。知道。
정조 6년
又以義禁府言啓曰。明川前府使鄭選。拿囚之意。敢啓。傳曰。保放。
정조 6년
壬寅九月十五日卯時。上御誠正閣。左承旨入侍時。左承旨徐有防。假注書趙衍德。記注官金健修金鳯顯。以次進伏訖。上命書榻敎曰。藝文提學牌招。同參考試。賤臣承命出傳。上曰。赴擧儒生。比前稍多乎。有防曰。今命通方外。必當夥然矣。命書傳敎曰。左承旨。持此書題。與弘文提學。偕往泮宮。試取以來。命退。承史以次退出。
정조 6년
壬寅九月十五日未時。上御誠正閣。科次入侍時。試官弘文提學李性源。藝文提學徐有隣。對讀官金載瓚尹行元嚴思晩。左副承旨金宇鎭。右副承旨徐鼎修。假注書趙衍德。記注官金健修金鳯顯。以次進伏訖。宇鎭曰。對讀官鄭東浚。猝有身病。今將出去矣。上曰。二直提學入侍。賤臣承命出。與鄭志儉偕入進伏。上曰。今番收券。當爲幾何乎。性源曰。似不過數百張矣。上曰。所收試券。陸續持來事。分付。健修承命出傳。命書榻敎曰。在院承旨入侍。賤臣承命出。與右承旨李在學。同副承旨李時秀偕入進伏。命性源等。考券。思晩進讀試券。上曰。今番欲爲廣取。限十人抄出。可也。性源曰。聖敎誠宜矣。上曰。藝文提學考試。今果初番乎。有隣曰。向來人日製。以參考官進參矣。上曰。應赴監試之儒生。可能無難製進乎。性源曰。律詩比他最難。如有無欠成篇。則誠爲實才矣。上曰。試券。連爲催促持來。健修。承命出傳。試所承旨徐有防。進讀收券單子三百二十一人。上曰。收券何其太小耶。有防曰。懸題後。出場者。幾至太半。故所收如是略少矣。性源曰。泮試三百餘張。亦爲不少矣。考至七黃。御批三句。又考至八宇。御批四句。又考至九盈。御批七句。命書等第。以次坼封訖。上曰。今番科作。頗善撰矣。性源曰。然矣。上曰。洪義浩。向於泮製。亦爲被抄矣。有隣曰。然矣。上曰。李敬魯。誰也。宇鎭曰。前監司李敬養之四寸。故相臣尹東度之甥姪矣。命書傳敎曰。菊製。三上一進士洪義浩。三上二幼學李敬魯。三上三幼學李潢。竝直赴會試。三中進士朴長鉉給二分。三下生員趙鎭寧。給一分。草三下進士姜大鎭。幼學李昇溟次上。幼學權傐。進士金載璉。生員趙重鎭。幼學金順行。進士李益烷。進士尹毅東。各紙筆墨。考例施賞。捧傳旨。其中申史源。被兩句批。幾至入格。而因皮封違格見拔。文則實才。紙筆墨差等題給。入格儒生。皆令明日來待。命退。諸臣以次退出。
정조 6년
傳于徐有防曰。禮房承旨。馳詣受香所。奉審摘奸以來。
정조 6년
李在學啓曰。禁衛大將李敬懋。以東關王廟獻官。今方受香出去矣。所授命召及兼佩御營大將命召。右邊捕將命召大將牌傳令牌。來請還納。何以爲之。敢稟。傳曰。仍佩往來。訓將左大將兼察。
정조 6년
又啓曰。禁衛大將李敬懋所授命召及兼佩御營大將命召。右邊捕將命召及大將牌傳令牌。仍佩往來。訓將。左大將兼察事。批下矣。訓鍊大將具善復。左邊捕盜大將徐有大。竝卽牌招聽傳敎何如。傳曰。允。
정조 6년
傳于徐有防曰。課試科次入侍。道科試官入格儒生。同爲入侍。
정조 6년
傳于李在學曰。發巡遲滯。民事可悶。完伯。使之斯速發巡之意。令備局。卽爲分付。
정조 6년
備忘記。後時赴衙。聞事勢似然。坐罷亦已久矣。前知義禁鄭好仁。同義禁李𡊠蔡弘履敍用。跡雖疎漏。本事具由登聞。則可謂有捉賊之勞。俄見其子。豈無參恕之端。前監司洪秀輔。給牒敍用。不檢束則罪固不輕。而方伯與地方官有異。此宰臣。此等處。有難猝爾矯變。前錦伯亦已蒙敍。不必一爲一否。前監司李敬養。亦爲給牒敍用。
정조 6년
以兵曹西北兩道武科直赴人許赴時。規矩單子。傳于李時秀曰。七技取一技。蓋念陳試之弊。在渠輩。曲諒極矣。試官。依此知悉。開場前。聚會直赴武士。宣布朝家軫恤之意。規矩之如是至歇。欲防奸竇也。如此而萬一有弄奸用情之弊。則渠輩亦有知覺。能不靦然。亦爲申申曉諭。俾無犯科之事。直赴之許赴道科。旣出無前之擧。則榜次。亦宜先期分付。然後可無眩於擧行之歎。依庭謁聖卽日唱榜之例。元榜及直赴中。以畫多者爲壯元。餘皆準此差等事。自卿曹試官處。措辭行會。雖一技入格後。不願壯元之類。亦依京試例。除六技。依願許俸。自不俾試事無至許久曠日。可也。此亦除民邑供億之費。試官亦須另念爲之事。竝以登關。分付。關到後。祗受及擧行形止。仍令狀聞。
정조 6년
傳于金宇鎭曰。同副承旨。與課試試官入侍。
정조 6년
李時秀。以東關王廟祭監監察。以獻官意啓曰。奉安香祝後。考見祭報府。則配位門神獻官。不爲磨鍊。卽令該曹。及時變通差定。何如。傳曰。允。及今差出。則似不得淸齋。勿拘品級。昨日入直別軍職承傳宣傳官。分差獻官執事。亦以昨日入直宣傳官及摠郞武兼部將守門將中。有履歷人擇差。卽刻進去。不能致察之該房承旨。難免其責。從重推考。
정조 6년
壬寅九月十六日辰時。上御誠正閣。道科試官。入格儒生。同爲入侍時。道科試官鄭昌聖。親試試官李秉模鄭志儉。右承旨李在學。同副承旨李時秀。假注書趙衍德。記注官金健修金鳯顯。儒生洪義浩等。以次進伏訖。上曰。昨日科作。卿其見之乎。昌聖曰。臣果得見。而誠善作矣。上曰。菊製被抄試券持來。賤臣承命出持入。上曰。在院承旨入侍。出榻敎賤臣承命出。與左副承旨金宇鎭。右副承旨徐鼎修偕入進伏。上曰。儒生以次進前。洪義浩進伏。上曰。向於泮試。爾爲被抄乎。義浩曰。然矣。上曰。爾詩頗善作。故親批七句。以置壯元矣。李敬魯進伏。上曰。爾有律工乎。敬魯曰。略有所做矣。在學曰。論其監試工夫。誠實才矣。上曰。此儒。頗有故相臣典刑矣。在學曰。然矣。李潢進伏。上曰。此詩亦善作矣。昌聖曰。鋪頭。最勝他作矣。上曰。觀其典刑。與畿伯稍似矣。朴長鉉進伏。上曰。爾是誰族乎。長鉉曰。前郡守朴道仁之子矣。趙鎭寧進伏。上曰。爾是趙鎭憲之弟乎。鎭寧曰。然矣。上曰。爾兄。除拜交河。仍爲遞改。頗以爲好耶。鎭寧曰。聖恩罔極矣。上曰。觀此所作。誠實才矣。宇鎭曰。然矣。姜大鎭進伏。上曰。爾工於詞律乎。大鎭曰。略有所做矣。李昇溟進伏。上曰。年今幾何。昇溟曰。二十九矣。上曰。此儒。曾聞名於陞學乎。宇鎭曰。然矣。權傐進伏。上曰。行詩做得幾首耶。傐曰。僅做四百餘首矣。金載璉進伏。上曰。爾於詞律。亦有宿工乎。載璉曰。才甚魯莽。不能着力矣。趙重鎭進伏。上曰。年今幾何。重鎭曰。五十一歲矣。金順行進伏。上曰。爾與誰爲近族乎。順行曰。與金履素爲十三寸。而金尙容之五代孫矣。李益烷進伏。上曰。爾與綾昌君爲幾寸乎。益烷曰。臣之三寸叔矣。上曰。爾亦有詞律工夫乎。益烷曰。別無宿工矣。尹毅東進伏。上曰。詞律工夫。果至幾許乎。毅東曰。略有所做矣。申史源進伏。上曰。爾文果善作。而皮封有頉。不得參榜。誠可惜矣。宇鎭曰。此儒本以詞律。得名於世矣。上曰。五人以上。欲爲更試。爾亦同爲製進。可也。史源曰。當依下敎製進矣。上曰。五人以下。退出閤外。各受賞格。可也。大鎭等。以次退出。上曰。懸題紙入之。賤臣承命出持入。命秉模書詩題七言六韻律。萬年枝押枝字。宣敎官。奉出懸題訖。義浩等各就坐賦詩。上曰。抄啓課試十三張考出間。盡爲製進事。分付。時秀。承命分付。命秉模等。考課試菊燈七言律考訖。命書等第。三下李錫夏金載瓚洪仁浩。草三下。鄭東浚。以次坼封訖。上曰。正字三下。使之比較。可也。志儉曰。聖敎好矣。上曰。奉審承旨入侍。賤臣承命出。與徐有防偕入進伏。上曰。奉審無頉乎。有防曰。然矣。上曰。東南兩廟門神位。祭官。初不塡差。該郞廳。何如是擧行乎。時秀曰。該吏以新差之人。全昧規例。有此疎漏之弊。該郞亦不可無罪矣。命書榻敎曰。當該吏郞罷職。下吏。令攸司從重科罪。上曰。在前吏郞。雖値汰去。亦爲行公矣。有防曰。金憙尹行修。果爲行公矣。上曰。祭報府。更爲修正以送乎。時秀曰。然矣。義浩等。以次製進。上曰。爾等仍爲陞殿。以觀考試。可也。命志儉考券。時秀進讀。考至六天。上曰。此文善作矣。志儉曰。然矣。考訖。命書等第。坼封訖。命書傳敎曰。入格儒生製述居首。二下幼學申史源。正音通釋一件賜給。之次三中一進士洪義浩。三中二生員趙鎭寧。紙五卷。筆五枝。墨三笏。三下一進士朴長鉉。三下二幼學李敬魯。紙三卷。筆五枝。墨三笏。草三下李潢。紙二卷。筆三枝。墨三笏。賜給。上謂史源曰。爾於今番。不得初試。誠極可惜。冊子出詣內閣。以爲親受。可也。史源曰。今此榮寵。實爲過分。不勝惶感矣。上曰。爾等各奏菊製試券。可也。義浩等。以次進讀訖。命各親受。仍命退出。上曰。道科試官進前。昌聖進伏。上曰。更無稟定事乎。昌聖曰。昨有仰陳。別無所達矣。上曰。卿從速試取。卽爲上來。可也。昌聖曰。武科試取。多費日字。計其還朝。似在一朔後矣。命賜御題封退出。命書榻敎曰。下直守令入侍。賤臣承命出。與李樂培等偕入進伏。上曰。以次進前。忠州牧使李樂培進伏。上曰。本州素稱難治。近多弊瘼。爾其下往善爲也。命退。豐德府使柳光璧進伏。上曰。爾經幾邑乎。光璧曰。經二邑矣。上曰。本邑最被大歉。而今此除拜。無異特除。爾其極力爲治。以活飢民。可也。光璧曰。臣雖捐廩。當竭力捄濟矣。上曰。嗣後治績。當採聞矣。命退。金浦郡守鄭東閔進伏。上曰。曾經幾邑乎。東閔曰。經四邑矣。上曰。本邑年事。亦致大歉。必活飢民。可也。有防曰。此守令。素有治績。必當善治矣。命退。金川郡守洪載淵進伏。上曰。曾經幾邑乎。載淵曰。經四邑矣。命退。燕岐縣監金克行進伏。上曰。曾經幾邑乎。克行曰。經井邑矣。上曰。爾是金時敎之子乎。克行曰。然矣。上曰。下往善也。命退。陽川縣監李趾永進伏。上曰。邑雖如斗。亦有民人焉社稷焉。爾其益加惕念。期於善治。可也。有防曰。今以侍從出去。必當善爲矣。命退。命書榻敎曰。今日下直守令。竝催促赴任。命退。諸臣以次退出。
정조 6년
壬寅九月十六日申時。上御誠正閣。左副承旨入侍時。左副承旨金宇鎭。假注書趙衍德。記注官金健修金鳯顯。以次進伏訖。上曰。昨日儒生輩。果爲好耶。宇鎭曰。皆以爲榮寵云矣。上曰。藥房提調入侍。賤臣承命出。與金華鎭偕入進伏。上曰。近日日候。朝冷午熱。亦可怪矣。華鎭曰。古稱秋陽暴之故。有此午熱矣。上曰。菊製榜外論。何如云耶。華鎭曰。善出云矣。上曰。李敬魯所製。當出科作。可謂善作矣。宇鎭曰。近無如此等科作矣。上曰。洪義浩亦可謂人才矣。華鎭曰。文翰凡節。勝於乃兄云矣。上曰。今番道科。以七技中取一技。則皆當入格矣。華鎭曰。科規若是太歇。無不登科矣。上曰。昨日催促下去守令。爲幾人乎。知入。賤臣承命出。回奏曰。只有金川燕岐兩守令。而入於草記中。已爲改差云矣。上曰。今則受由守令。皆不入城。直到墓下云。亦一奸弊矣。華鎭曰。此誠可怪矣。命退。諸臣以次退出。
정조 6년
壬寅九月十六日初更。上御誠正閣。同副承旨與課試試官。入侍時。二直提學鄭志儉。同副承旨李時秀。假注書趙衍德。記注官金健修金鳯顯。以次進伏訖。上曰。課試比較所作。果何如。志儉曰。居魁之文。稍勝矣。上曰。直閣。連三次居魁乎。志儉曰。似然矣。上曰。三次壯元。旣載定式節目。宜有區處之道矣。志儉曰。然矣。上曰。直閣。自明日爲始。連三日入直事。分付。命退。諸臣以次退出。
정조 6년
行都承旨嚴璹藥院進。左承旨徐有防坐。右承旨李在學坐直。左副承旨金宇鎭坐。右副承旨徐鼎修坐。同副承旨李時秀坐直。注書趙興鎭病李祖承病。假注書趙衍德藥院直。事變假注書馬思人仕。
정조 6년
傳于徐有防曰。該房承旨。推考。
정조 6년
徐有防。以弘文館言啓曰。本館下番副修撰嚴思晩。以兼東學敎授。今日儒生試取事。晝仕出去之意。敢啓。傳曰。知道。
정조 6년
壬寅九月十七日未時。上御誠正閣。左承旨入侍時。左承旨徐有防。假注書趙衍德。記注官金鳯顯。別兼春秋鄭東浚。以次進伏訖。上命書傳敎曰。昨欲以此提敎而未果。西北武科直赴。旣軫往來之弊。許赴於道科。則文武無異。文科直赴之獨漏。似不無向隅之歎。竝爲許付道科事。分付。武試例赴於卽日唱榜。而文試。元無此規。以是說者。或以爲難之。此有不然者。庭別之有初試科會試。合設於殿試。直赴亦皆許赴。不必遠求古例。近有許多已例。此足爲旁照之端。且以無初試庭試言之。直赴許赴。聞有壬辰前例。尤是可據之事。以此知悉。文直赴紙頭。依例書恩賜字。別坐試取。所作若優於原榜。則一從等次。通同定第次。亦依前例爲之事。一體分付。有防曰。藥房三提調。今以承候次。來待廚院矣。上曰。今此所患。不過一時感氣。而漸得向差。勿爲入侍事傳之。可也。命退。承史以次退出。
정조 6년
行都承旨嚴璹藥院直。左承旨徐有防坐。右承旨李在學坐。左副承旨金宇鎭坐直。右副承旨徐鼎修坐。同副承旨李時秀坐直。注書趙興鎭病李祖承病。假注書趙衍德藥院直。事變假注書馬思仁仕。
정조 6년
徐有防。以奉常寺官員。以都提調提調意啓曰。東籍親耕田所種皮唐黍。打作則所出爲三石。皮粘粟打作則所出爲十四斗。稻打作則所出爲一石三斗。太打作則所出爲三石。豆打作則所出爲一石之意。敢啓。傳曰。知道。
정조 6년
李在學。以兵曹言啓曰。道科時。各年取人之數。卽爲考出草記事。命下矣。取考各年謄錄。則二去丙辰年。咸鏡道一千一百五十四人。二去丙寅年。咸鏡道一百人。二去乙亥年。平安道一百人。二去壬午年咸鏡道三百人。二去丁酉年。平安道一百五十人。咸鏡道二百七十六人。辛亥年。咸鏡道三百人。丙寅年。平安道一百五十人。咸鏡道三百人。乙亥年。咸鏡道四百人。甲午年。平安道咸鏡道。各四百人之意。敢啓。傳曰。知道。
정조 6년
壬寅九月十八日午時。上御誠正閣。左副承旨。與檢校直提學入侍時。檢校直提學鄭民始。左副承旨金宇鎭。假注書趙衍德。記注官金健修金鳯顯。以次進伏訖。民始曰。聖體近有欠和。下情不勝焦悶。今玆燠寒之症。更若何。上曰。此不過感氣所祟而膈滯之症。尙未快勝。是可悶矣。民始曰。伏承下敎。尤不勝憂慮矣。上曰。今番菊製。科作。何如。民始曰。果善作矣。上曰。申史源。誠實才矣。民始曰。二十韻排律。非實才則無以促刻成篇矣。上曰。北關廚傳凡節。果何如。民始曰。比諸南中。與例待別星無異矣。上曰。北伯官用。與完營。何如。民始曰。觀其營用。比完營太半不及。而惟政務不煩矣。上曰。咸興本宮基址。何如。民始曰。果壯麗矣。臣於今行。詳聞北路形便。則北兵使爲任。與監司反有重焉。朝家必當擇人以送矣。上曰。卿言。果是矣。本道年事。亦何如。民始曰。果爲大登矣。上曰。所經江原道諸邑年事。比關北。何如。民始曰。淮金等邑。亦爲豐熟矣。命退。諸臣以次退出。
정조 6년
壬寅九月十八日未時。上御誠正閣。左承旨入侍時。左承旨徐有防。假注書趙衍德。記注官金健修金鳯顯。以次進伏訖。上曰。二直提學入侍。賤臣承命出。與鄭志儉偕入進伏。上曰。申史源應製律詩。果何如。志儉曰。俄見所製。則誠善作矣。上曰。左副承旨入侍。賤臣承命出。與金宇鎭偕入進伏。有防曰。再明日親試處所。以何處爲之乎。上曰。臨時更稟。可也。命退。諸臣以次退出。
정조 6년
行都承旨嚴璹藥院進。左承旨徐有防坐直。右承旨李在學坐。左副承旨金宇鎭坐直。右副承旨徐鼎修坐。同副承旨李時秀坐。注書趙興鎭藥院直李祖承病。假注書趙衍德仕直。事變假注書馬思人仕。
정조 6년
徐有防啓曰。明日抄啓文臣親試時。處所。以何處爲之乎。敢稟。傳曰。便殿爲之。
정조 6년
傳于徐有防曰。都提調提調入侍。
정조 6년
有政。吏批。判書李性源進。參判鄭元始在外未肅拜。參議未差。左承旨徐有防進。以鄭好仁爲刑曹判書。李秉模爲工曹參判。宋載德爲平市令。朴天俊爲長陵令。李尙慶爲禮曹正郞。鄭致綏爲掌樂主簿。金球爲崇靈殿參奉。延豐君單李𡊠。學正單馬思人。以金就夏爲律學敎授。
정조 6년
兵批。行判書李命植。宮都城巡審進。參判金尙集病。參議趙時偉病。參知柳誼入直進。右承旨李在學進。副司直鄭昌聖鄭好仁蔡弘履李敬養洪秀輔。副司果沈公猷尹遠東。
정조 6년
以兵曹禁軍等戎器點考頉單子。傳于李在學曰。依例爲之。
정조 6년
傳于徐有防曰。時囚及保放。皆非重罪。竝依本律。勘放後。草記。
정조 6년
徐有防。以吏批言啓曰。新除授軍資監正趙錫穆。工曹佐郞李端會。俱以除拜後。過限未肅拜。依例改差。何如。傳曰。允。
정조 6년
金宇鎭。以禮曹言啓曰。今九月二十二日。大殿誕日陳賀。國忌齋戒相値。事當退行。而自前如此之時。有啓稟後擧行之例矣。今番誕日陳賀。以同月二十四日退定。磨鍊節目。何如。傳曰。筵中已諭。權停。可也。
정조 6년
壬寅九月十九日巳時。上御誠正閣。左承旨入侍時。左承旨徐有防。假注書趙衍德。記注官金鳯顯。別兼春秋鄭東浚。以次進伏訖。上曰。明日親試處所。以便殿爲之下批。承旨見之乎。有防曰。俄於閤外見之矣。有防曰。藥房三提調。以承候次。今又來待於廚院矣。上曰。唯。命退。承史以次退出。
정조 6년
壬寅九月十九日午時。上御誠正閣。藥房都提調提調入侍時。都提調鄭弘淳。提調金華鎭。行都承旨嚴璹。假注書趙衍德。記注官金鳯顯。別兼春秋金載瓚。以次進伏訖。弘淳曰。聖體調攝。若何。上曰。今則快勝矣。弘淳曰。膈滯之候。亦何如。上曰。差勝矣。弘淳曰。木米茶連日進御。恐涉如何矣。上曰。今欲停止矣。弘淳曰。醫官來待閤外。卽命入診。宜矣。上曰。置之。可也。華鎭曰。童便連月多進。亦恐如何矣。上曰。自近以來。只進一鍾子矣。上曰。繫馬樹大棗。頒送內局矣。卿等見之乎。弘淳曰。聞是稀貴之物故。渾舍分食矣。上曰。今番菊製科作。何如云耶。弘淳曰。果善作。而古則親臨科試。多出排律矣。上曰。肅廟朝。以十韻律。亦有賜第之事矣。璹曰。非但科試曾於重試。亦以排律命製矣。上曰。學製。連爲設行乎。璹曰。三學學製。昨果竝設出榜云矣。弘淳曰。人蔘本以大小稱好否。而近來奸僞日滋。積弊成習。體大品好。尙矣無論。雖體小而劣者。眞品之全其性味者。不可得見。蓋內則塡以雜物。外則付以細尾。如是之際。水浸而失其眞味。糊膠而輒生蠹蝕。固已萬萬寒心。而向來粟米飮監煎。大段有腐糊臭味。驚駭惶悚。日久未已。此若因循。不思變通。則莫重御藥。將無眞箇人蔘進用之道。此後捧上時。先觀外面色澤。驗其經浸與否。次截元體首尾。辨其和雜眞僞。若其付尾塗糊者。一切不爲擧論。使京外奸細之徒。咸知非眞品人蔘。則不得用於御供事。申明知委。而如是申飭之後。或有如前不謹之弊。則當該道臣。當草記嚴勘。斷不饒貸。爲先以此意。出擧條。分付。捧上時。首醫拿問定罪。掌務官汰去事。定式施行。何如。上曰。依爲之。出擧條上曰。捧上時。若爲停退。則能無稱怨之端耶。弘淳曰。渠是自作之罪。必無爲怨矣。命書傳敎曰。詞訟劇地。委屬可悶。在外刑書判書許遞。政官。牌招開政。命退。諸臣以次退出。
정조 6년
壬寅九月十九日未時。上御誠正閣。右副承旨入侍時。右副承旨徐鼎修。假注書趙衍德。記注官金鳯顯。別兼春秋金載瓚。以次進伏訖。上曰。直閣之今番陞敍。誠善爲矣。鼎修曰。三次居魁。果壯矣。上曰。此亦有數存焉耳。鼎修曰。然矣。上曰。今日政。有當窠乎。鼎修曰。當付應敎。而今皆行公。故無見窠矣。上曰。訓局有何事務而開坐乎。載瓚曰。以朔上下開坐矣。命退。承史以次退出。
정조 6년
行都承旨嚴璹藥院直。左承旨徐有防坐直。右承旨李在學坐。左副承旨金宇鎭坐。右副承旨徐鼎修坐。同副承旨李時秀坐直。注書趙興鎭病李祖承病。假注書趙衍德藥院直。事變假注書馬思人仕。
정조 6년
李在學啓曰。禁軍別將徐有大。以禁軍戎器點考事。今方慕華館出去矣。所佩左邊捕盜大將命召。及大將牌傳令牌。來請還納。何以爲之乎。敢稟。傳曰。仍佩往來。
정조 6년
以內氷庫修理監役手本。傳于李在學曰。年年申飭。每歸文具。至於今年。令稍久弊易生。毋論內外氷庫。許多弊端。復如前日。則戶判判尹。難免重勘。以此預爲申明嚴飭。雖以內氷庫言之。該官員。以如許瘦殘之類差定。事甚未妥。當該堂上推考。使之更爲差定。此手本勿施。
정조 6년
徐有防。以吏曹言啓曰。新除授成均館司成李身晦。掌樂院主簿崔興遠。俱以除拜後。過限未肅拜。依例改差。何如。傳曰。允。
정조 6년
李時秀。以內醫員官員。以都提調提調意啓曰。駞酪粥。自十月初一日。當爲封進。依前例擧行事。預爲分付司僕寺之意。敢啓。傳曰。知道。
정조 6년
李在學。以兵曹言啓曰。直赴殿試捧承傳人。平安道別武士朴士春等四十人。咸鏡南北道親騎衛楊載亮等四十六人。依定奪。竝許赴於今番兩道道科事。各該道監司及試官處。知委之意。敢啓。傳曰。知道。